«Вагъуэ цIыкIухэр» хуэныкъуэхэм ядоIэпыкъу
Лъэпкъ къафэхэр гъэзэщIэнымкIэ щапхъэу къалъыта «Вагъуэ цIыкIухэр» сабий ансамблым (художественнэ унафэщIыр Къурашэ Эдуардщ) и къэфакIуэхэм иджыблагъэ Налшык къалэм и Музыкэ театрым концерт щатащ, Нартан къуажэм дэт сабий интернатым щыIэхэм ядэIэпыкъун папщIэ.
Концертыр ирагъэкIуэкIащ КъБР-м и цIыхубэ артист Сэхъу Хьэсэнрэ ЩоджэнцIыкIу Алий и цIэр зезыхьэ Къэбэрдей къэрал драмэ театрым и артисткэ, КъБР-м щIыхь зиIэ и артисткэ КIэхумахуэ ФатIимэрэ. Хуэныкъуэ сабийхэмрэ ныбжьыщIэхэмрэ япэIэбэным теухуа мурад дахэ зыщIу псапащIэ пшыхьым зыкърезыгъэхьэлIахэм фIыщIэ хуащIа нэужь, къызэхуэсахэр хагъэгъуэзащ «Вагъуэ цIыкIухэр» ансамблым и къэфакIуэхэм зэман кIэщIым къриубыдэу ехъулIэныгъэфIхэр зэрызыIэра-гъэхьам, республикэпсо, урысейпсо, дунейпсо зэпеуэ зыбжанэм зэрыхэтам икIи абыхэм къызэрыщыхэжаныкIам. Псалъэм папщIэ, 2014 гъэм Сочэ къалэм щекIуэкIа «Дахагъэм дунейр къригъэлынущ» дунейпсо телевизионнэ зэпеуэм и «Гран-При»-мрэ япэ увыпIэр къызэрахьам щыхьэт техъуэ щIыхь тхылъымрэ къыхуагъэфэщащ абыхэм. Гупыр пашэ щыхъуащ 2015 гъэм екIуэкIа «Мэзкуу бжьыхьэ» япэ федеральнэ зэпеуэм. Гупым я ехъулIэныгъэм къыпэкIуащ щIыхь тхылъым и япэ нагъыщэмрэ кубокымрэ, къэпщытакIуэхэм я «Iэзагъэм хуэзышэ» саугъэт щхьэхуэр, лъэпкъ хабзэхэр зэрахъумэм пап- щIэ. КъищынэмыщIауэ, иджыблагъэ Санкт-Петербург щекIуэкIа, къэфакIуэхэм я «НЕВА-Данс» III урысейпсо зэпеуэм и унэтIыныгъэ псоми «Вагъуэ цIыкIухэр» зэрыщытекIуар, лауреат зэрыщыхъуар къалъытэри, ар къыхэзылъхьа «Алые паруса» щэнхабзэ фондым и «Дэрэжэгъуэ» саугъэтыр къыхуагъэфэщащ.
«Вагъуэ цIыкIухэр» ансамблым псапащIэ концертыр пасэрей адыгэ къафэжьымкIэ къызэIуихащ. Абы къыкIэлъыкIуащ уджхэш, уджпыху, ислъэмей, нэгъуэщI лъэпкъ къафэ лIэужьыгъуэхэр. Къызэрызэрагъэпэщрэ илъэсиплI фIэкI мыхъуа «Вагъуэ цIыкIухэр» ансамблым хэт ныбжьыщIэхэм къафэм зэфIэкIышхуэ зэрыщаIэр къагъэлъэгъуащ. Зи фащэкIи зыIыгъыкIэкIи къызыхуэтыншэ гупым укIэлъыплъыну гухэхъуэт. Концертым хэтхэм наIуэ тщащIащ адыгэ кафэхэм я дахагъэр, абы къыгуэхыпIэ имыIэу епха лъэпкъ хабзэмрэ гъуазджэмрэ хуаIэ лъагъуныгъэр. Республикэм и щэнхабзэм, къафэм и зыужьыныгъэм зи зэфIэкI езыхьэлIэну, абы зезыгъэужьыну къэфакIуэхэм ящыщ зы хъуну гупым гугъэшхуэ уагъэщI.
КъБР-м щэнхабзэмкIэ и министр Къумахуэ Мухьэдин и псалъэм къыхигъэщащ «Вагъуэ цIыкIухэр» ансамблым и къэфакIуэ ныбжьыщIэхэм я хьэл-щэн дахэр, я зэфIэкIыр куэдым я дежкIэ щапхъэ зэрыхъуар, абыхэм я ехъулIэныгъэхэм уригушхуэ зэрыхъунур, республикэм щекIуэкI щэнхабзэ, гъуазджэ зэхыхьэхэр къэфакIуэхэм зэрагъэдахэр. Министрым гупым хэтхэм я адэ-анэхэм фIыщIэ яхуищIащ къафэм, щэнхабзэм я мыхьэнэр къазэрыгурыIуэм, зэрызыхащIэм, я щIэблэм я зэфIэкI абы зэрыхалъхьэм папщIэ.
КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министрым и къуэ-дзэ Инжыжокъуэ Сэфарбий псапащIэ Iуэхум хэтхэмрэ абы кърихьэлIахэмрэ фIэхъус гуапэ яри- хащ икIи фIыщIэ яхуищIащ. Къыхигъэщащ ныбжьыщIэхэм концерт ят къудей мыхъуу, гулъытэ хуэныкъуэхэм ядэIэ-пыкъуным теухуауэ къэралым щызекIуэ хабзэ дахэм зэрыпащэр, апхуэдэ зэхыхьэ щхьэпэм цIыхухэр нэхъри зэрызэкъуигъэувэр зэрыгуапэр.
Нартан къуажэм дэт школ-интернат №5-м и унафэщI Алишанов АлисулътIан я еджапIэм и егъэджакIуэхэмрэ гъэсэнхэм- рэ къабгъэдэкI фIыщIэ тхылъымрэ саугъэтымрэ хуигъэфэщащ я къуажэм пщIэ щызиIэ Къурашэ Эдуардрэ абы и гупымрэ, я IуэхущIапIэм апхуэдэ гулъытэ къызэрыхуащIам папщIэ.
— «Вагъуэ цIыкIухэр» ансамблым и къэфакIуэхэм я утыку итыкIэм, я зэфIэкIым илъэс зыбжанэ хъуауэ дыкIэлъоплъ икIи телъыджэ тщохъу. Нартандэсхэр сыт щыгъуи лэжьыгъэми щэнхабзэми къыхэжаныкIыу зэрыщытым тепщIыхьмэ, ар икIи гурыIуэгъуэщ, — жиIащ Алишановым. — ШыIэныгъэ, Iэдэбагъ зыхэлъ мы ансамблым куэдым дэрэжэгъуэрэ гукъыдэжрэ ират.
Псапэ Iуэхур къыхэзылъхьахэм, абы хэтахэм, зыкърезыгъэхьэлIахэм фIыщIэ хуащIу пшыхьым къыщыпсэлъащ Шэджэм районым, Нартан къуажэм я администрацэхэм я Iэ-тащхьэхэу ТекIушэ Артуррэ КIагуэ Валерийрэ.
Концертыр ягъэдэхащ уэрэджыIакIуэ ТхьэкIумащIэ Аслъэн, пшынауэ Сэхъу Хьэсэн, школ-интернатым и гъэсэнхэм. Пшыхьым кърихьэлIахэр ирагъэдэIуащ УФ-м щIыхь зиIэ, КъБР-м и цIыхубэ артисткэ ЖьакIэмыхъу КIунэрэ КъБР-м щIыхь зиIэ и жур-налисткэ МахуэлI Хъаджэтрэ къызэджа усэхэм.
КIэхумахуэ ФатIимэ фIыщIэ яхуищIащ концертыр зэрекIуэкIынум теухуа хъыбарыр зэбгрезыгъэха республикэ, федеральнэ телеканалхэмрэ радиохэмрэ, хъыбарегъащIэ IуэхущIапIэхэм, фащэкIэ цIыкIухэр къызэзыгъэпэща дэрбзэр ГъущIо Заирэрэ абы и лэжьакIуэхэмрэ. Концертым и сценарийр игъэхьэзы-ращ икIи абы и режиссёр хъуащ Сэхъу Хьэсэн.
ПсапащIэ Iуэхур «Вагъуэ цIыкIухэр» ансамблым хэтхэм зэхуащIыжащ «Кабардинка» къэрал академическэ къэфакIуэ ансамблым и ветеранхэм яхуэгъэза «Кабардинка» къафэмкIэ.
ТЕКIУЖЬ Заретэ.
Сурэтхэр Iэхъуэбэч ХьэзрэIил трихащ.
